Birlamchi tibbiy-sanitariya yordami muassasalarida tibbiy xizmatlar sifatini yaxshilashga, o‘tkazilayotgan profilaktika tadbirlarining samaradorligi uchun mas’uliyatni oshirishga doir qo‘shimcha chora-tadbirlar to‘g‘risida

Aholiga birlamchi tibbiy-sanitariya yordami ko‘rsatishni yanada yaxshilash, kasalliklar profilaktikasi, aholi o‘rtasida sog‘lom turmush tarzi va sanitariya-gigiyenik madaniyatni targ‘ib qilish tadbirlarini amalga oshirishda birlamchi tibbiy-sanitariya yordami muassasalari tibbiyot xodimlarining yetakchi o‘rnini va ular faoliyati ahamiyatini hisobga olgan holda amalga oshirilayotgan profilaktik tadbirlar samaradorligi uchun ularning mas’uliyatini oshirish va ular mehnatini moddiy rag‘batlantirish maqsadida Vazirlar Mahkamasi qaror qiladi:
 1. Quyidagilar profilaktik tadbirlar va aholiga tibbiy patronajning asosiy yo‘nalishlari etib belgilansin:
 birlamchi tibbiy-sanitariya yordami muassasalarining asosiy vazifalarini ustuvor darajada kasalliklarning oldini olishga, profilaktika va aholi bilan patronaj ishlari olib borishga qayta yo‘naltirish;
 aholi, birinchi navbatda fertil yoshidagi ayollar va homilador ayollar, bolalar, shuningdek o‘zgalar yordami va ijtimoiy himoyaga muhtoj yolg‘iz keksalar, nogironligi bo‘lgan shaxslar, surunkali kasalliklarga chalingan bemorlar orasida patronaj ishlarini muntazam olib borish;
 sifatli profilaktik ko‘riklarni tashkil etish va laboratoriya-instrumental tekshiruvlar olib borish yo‘li bilan kasalliklarni erta aniqlash va ularning surunkali shaklga o‘tishiga yo‘l qo‘ymaslik;
 shifoxonaga yotqizish, kasalliklarga chalinish va nogironlik darajasining pasayishini, ayniqsa aholining ko‘rsatilayotgan tibbiy xizmat sifatidan qoniqishini tibbiyot xodimlari faoliyati samaradorligini baholashning asosiy mezonlari etib belgilash. 
 2. O‘zbekiston Respublikasi Sog‘liqni saqlash vazirligi, Moliya vazirligi va Iqtisodiyot vazirligining 2017-yil 1-oktabrdan boshlab:
 a) markaziy tuman (shahar) ko‘p tarmoqli poliklinikalari, shahar va qishloq oilaviy poliklinikalari, qishloq vrachlik punktlari faoliyati natijalarini reyting baholash tizimini; 
 b) markaziy tuman (shahar) ko‘p tarmoqli poliklinikalari, shahar va qishloq oilaviy poliklinikalari, qishloq vrachlik punktlari tibbiyot xodimlarini moddiy rag‘batlantirish va mehnatini taqdirlashning ular ishi samaradorligini reyting baholash natijalariga bog‘liq ravishda quyidagilarni:
 biriktirilgan hududda oilalarning to‘liq patronaj bilan qamrab olinishini ta’minlayotgan va o‘z faoliyatining ijobiy pirovard natijalariga, shu jumladan, kasallikka chalinish pasayishiga, go‘daklar va onalar o‘limi bo‘lmasligiga erishgan patronaj tibbiyot hamshiralari va umumiy amaliyot vrachlariga tarif stavkasining 5 foizidan 20 foizigacha miqdorda har oylik shaxsiy ustama belgilash;
 birlamchi tibbiy-sanitariya yordami muassasalarining eng o‘rnak ko‘rsatgan vrachlari va o‘rta tibbiyot xodimlari faoliyatini reyting baholash yakunlari bo‘yicha ularni mukofotlashni nazarda tutadigan tizimni joriy etish to‘g‘risidagi takliflari qabul qilinsin.
 3. Markaziy tuman (shahar) ko‘p tarmoqli poliklinikalari, shahar va qishloq oilaviy poliklinikalari, qishloq vrachlik punktlari hamda vrachlar va o‘rta tibbiyot xodimlarining faoliyati samaradorligini reyting baholash tartibi to‘g‘risidagi nizom ilovaga muvofiq tasdiqlansin.
 4. Belgilansinki, ushbu qarorda nazarda tutilgan tadbirlar Moddiy rag‘batlantirish va tibbiyot tashkilotlarini rivojlantirish jamg‘armasini shakllantirishga har yili budjetdan ajratiladigan mablag‘lar doirasida amalga oshiriladi.
 5. O‘zbekiston Respublikasi Sog‘liqni saqlash vazirligi:
 ikki hafta muddatda Aholini profilaktik ko‘riklar va tizimli patronaj bilan qamrab olish to‘g‘risidagi nizomni, shuningdek, bemorlarni shahar va qishloq oilaviy poliklinikalaridan, qishloq vrachlik punktlaridan maslahat, tashxis qo‘yish, tibbiy hisobga qo‘yish, davolash va reabilitatsiya qilish uchun tuman, viloyat va respublika darajalaridagi davolash muassasalariga yuborish tartibini ishlab chiqsin va belgilangan tartibda tasdiqlasin;
 profilaktik tadbirlar to‘liq hajmda o‘tkazilishi va ularning tizimli monitoringi joriy etilishi tashkil etilishini ta’minlasin;
 vrach tomonidan surunkali kasalliklarga chalingan bemorlar kuzatib borilishi, sog‘lomlashtirilishi va reabilitatsiya qilinishining yakka tartibdagi rejasi tuzilishi va unga rioya qilinishi nazorat qilinishini ta’minlasin.
 6. Vazirlar Mahkamasining “Qishloq vrachlik punktlarining patronaj tibbiyot hamshiralarini moddiy rag‘batlantirishni kuchaytirishga doir qo‘shimcha chora-tadbirlar to‘g‘risida” 2015-yil 1-dekabrdagi 350-son qarori (O‘zbekiston Respublikasi, QT, 2015-y., 12-son, 104-modda) o‘z kuchini yo‘qotgan deb hisoblansin. 
 7. O‘zbekiston Respublikasi Sog‘liqni saqlash vazirligi manfaatdor vazirliklar va idoralar bilan birgalikda bir oy muddatda ular tomonidan qabul qilingan normativ-huquqiy hujjatlarni ushbu qarorga muvofiqlashtirsin. 
 8. Mazkur qarorning bajarilishini nazorat qilish O‘zbekiston Respublikasi sog‘liqni saqlash vaziri A.K. Shadmanov zimmasiga va Vazirlar Mahkamasining Sog‘liqni saqlash, ekologiya, atrof muhitni muhofaza qilish, jismoniy tarbiya va sport masalalari axborot-tahlil departamentiga yuklansin.
 1. Ushbu Nizom markaziy tuman (shahar) ko‘p tarmoqli poliklinikalari, shahar va qishloq oilaviy poliklinikalari, qishloq vrachlik punktlari (keyingi o‘rinlarda birlamchi tibbiy-sanitariya yordami muassasalari deb ataladi), shuningdek, vrachlar va o‘rta tibbiyot xodimlari faoliyati samaradorligini reyting baholash tartibini belgilaydi.
 2. Birlamchi tibbiy-sanitariya yordami muassasalari, shuningdek, vrachlar va o‘rta tibbiyot xodimlari faoliyati samaradorligini reyting baholash (keyingi o‘rinlarda reyting baholash deb ataladi): 
 birlamchi tibbiy-sanitariya yordami muassasalari faoliyati sifatini oshirish va ular ishining pirovard natijalarini yaxshilash;
 vrachlar va o‘rta tibbiyot xodimlari tomonidan funksional vazifalar bajarilishini, shu jumladan, profilaktik tibbiy ko‘riklar, ayollar va bolalarni uyda patronaj borib ko‘rish, aholining sanitariya-epidemiologik osoyishtaligini ta’minlash bo‘yicha kompleks chora-tadbirlar, sanitariya-gigiyenik tarbiya va sog‘lom turmush tarzini joriy etish bo‘yicha tadbirlar tashkil etilishi va o‘tkazilishini ta’minlash;
 profilaktik tadbirlar samaradorligini oshirish;
 aholining sog‘lig‘i holatini yaxshilash, kasalliklarga chalinish ko‘rsatkichlarini, o‘limni va nogironlikni pasaytirish maqsadida amalga oshiriladi.
 3. Reyting baholash hisobot davri mobaynida vrachlar va o‘rta tibbiyot xodimlarining ishi hajmi, sifati va ishlarni bajarish natijadorligi ko‘rsatkichlariga asoslanadi.
 4. Reyting baholash to‘rt bosqichda o‘tkaziladi. 
 birinchi bosqichda — birlamchi tibbiy-sanitariya yordami muassasalari vrachlar va o‘rta tibbiyot xodimlarining funksional vazifalarni bajarishining to‘liqligi ko‘rsatkichlari va salbiy ko‘rsatkichlar baholanadi;
 ikkinchi bosqichda — birlamchi tibbiy-sanitariya yordami muassasalari faoliyatining to‘laqonligi, sifati va pirovard natijalari ko‘rsatkichlari, shuningdek, salbiy ko‘rsatkichlari baholanadi;
 uchinchi bosqichda — vrachlar va o‘rta tibbiyot xodimlari uchun reyting baholashning to‘plangan yakuniy ballaridan kelib chiqib rag‘batlantirish yoki jazolash choralari belgilanadi;
 to‘rtinchi bosqichda — O‘zbekiston Respublikasi Sog‘liqni saqlash vazirligi tomonidan reyting baholash natijalari yakunlari bo‘yicha birlamchi tibbiy-sanitariya yordami muassasalari rahbarlarining attestatsiyasi to‘g‘risida qaror qabul qilinadi.
 5. Vrachlar va o‘rta tibbiyot xodimlarining kundalik ishi maxsus jurnallarda qayd etiladi, ularning shakli va to‘ldirish tartibi O‘zbekiston Respublikasi Sog‘liqni saqlash vazirligi tomonidan tasdiqlanadi. 
 Reyting baholash ushbu Nizomga 1-ilovaga muvofiq sxema bo‘yicha bir yilda ikki marta o‘tkaziladi.
 Reyting baholash birlamchi tibbiy-sanitariya yordami muassasalarining hisobga olish va hisobot hujjatlarini o‘rganish yo‘li bilan o‘tkaziladi.
 6. Reyting baholash tegishli tuman (shahar) tibbiyot birlashmasi huzuridagi maxsus monitoring guruhi (keyingi o‘rinlarda maxsus monitoring guruhi deb ataladi) tomonidan o‘tkaziladi.
 Maxsus monitoring guruhining tarkibi ushbu Nizomga 2-ilovaga muvofiq namunaviy tarkib bo‘yicha tegishli tuman (shahar) tibbiyot birlashmasi tomonidan tasdiqlanadi.
 7. Faoliyat samaradorligini reyting baholash ushbu Nizomga 3 — 6-ilovalarga muvofiq aniqlanadi.
 8. Birlamchi tibbiy-sanitariya yordami muassasalarining umumiy amaliyot vrachlari va patronaj tibbiyot hamshiralari har oyda ushbu Nizomga 3 va 4-ilovalarga muvofiq shaklni to‘ldiradilar.
 9. Har bir oy tamom bo‘lgandan keyin umumiy amaliyot vrachlari va patronaj tibbiyot hamshiralarining bajarilgan ishlar to‘g‘risidagi to‘ldirilgan shakl hisobot davridan keyingi oyning 5-kunidan kechikmay birlamchi tibbiy-sanitariya yordami muassasasi mudiriga topshiriladi. 
 10. Umumiy amaliyot vrachlari va patronaj tibbiyot hamshiralari ishi natijalari bajarilgan ishlar to‘g‘risidagi to‘ldirilgan hisobot shakllari asosida hisobot davridan keyingi oyning 15-kunigacha birlamchi tibbiy-sanitariya yordami muassasasining mudiri va katta tibbiyot hamshirasi tomonidan baholanadi.
 11. Tor ixtisoslikdagi vrachlarga va o‘rta tibbiyot xodimlariga (patronaj tibbiyot hamshiralaridan tashqari) har oyda 100 tadan kredit ballar belgilanadi.
 12. Maxsus monitoring guruhi tomonidan hisobot davridan keyingi oyning 15-kunidan keyin yilning II va IV choraklari yakunlari bo‘yicha birlamchi tibbiyot hujjatlarini tahlil qilish asosida 10 kundan ortiq bo‘lmagan muddatda vrachlar va o‘rta tibbiyot xodimlari ishi natijalarining salbiy ko‘rsatkichlari o‘rganib chiqiladi.
 13. Umumiy amaliyot vrachi va patronaj tibbiyot hamshirasi tomonidan bajarilgan ishlar to‘g‘risidagi taqdim etilgan ma’lumotlarning ishonchliligi, shuningdek, ular ishi natijalarining salbiy ko‘rsatkichlari birlamchi tibbiyot hujjatlarini va hisobot shakllarini tanlab o‘rganish yo‘li bilan maxsus ishchi guruh tomonidan aniqlanadi.
 Tor ixtisoslikdagi vrachlar va o‘rta tibbiyot xodimlari tomonidan (patronaj tibbiyot hamshiralaridan tashqari) faoliyat bajarilmasligi yoki samarasizligi uchun salbiy ballar hisoblanishi maxsus monitoring guruhi tomonidan amalga oshiriladi.
 14. Maxsus monitoring guruhi tomonidan o‘rganib chiqish natijalari ushbu Nizomga 8-ilovaga muvofiq shakl bo‘yicha ikki nusxada ma’lumotnoma tarzida rasmiylashtiriladi.
 Ma’lumotnomaning birinchi nusxasi birlamchi tibbiy-sanitariya yordami muassasalarida saqlanadi, ikkinchi nusxasi saqlash uchun tuman (shahar) tibbiyot birlashmasiga belgilangan tartibda beriladi.
 15. Maxsus monitoring guruhi birlamchi tibbiy-sanitariya yordami muassasasi mudiri bilan birgalikda o‘rganib chiqish asosida hisoblab chiqilgan ballarni ushbu Nizomga 3 — 7-ilovalarga muvofiq birlamchi tibbiy-sanitariya yordami muassasalari, shuningdek, vrachlar va o‘rta tibbiyot xodimlarining bajarilgan ishlari to‘g‘risidagi hisobot shakliga kiritadi.
 Ish samaradorligini reyting baholash yakunlangandan keyin vrachlarga va o‘rta tibbiyot xodimlarga tegishli yakuniy ballar belgilanadi.
 16. Olinishi mumkin bo‘lgan eng yuqori ballarning 85 foizini va undan ortig‘ini to‘plagan patronaj tibbiyot hamshiralari va umumiy amaliyot vrachlari lavozim tarif stavkasining 5 foizidan 20 foizigacha miqdorda shaxsiy ustama belgilash tarzida navbatdagi reyting baholashlar yakunlariga qadar moddiy rag‘batlantiriladilar.
 17. Shaxsiy ustamalar miqdorlari to‘plangan yakuniy ballar sonidan kelib chiqib quyidagi tartibda belgilanadi:
 reyting ballar eng ko‘p yig‘indisining 85 foizidan 87 foizigacha — 5 foiz;
 reyting ballar eng ko‘p yig‘indisining 87 foizidan 91 foizigacha — 10 foiz;
 reyting ballar eng ko‘p yig‘indisining 91 foizidan 96 foizigacha — 15 foiz;
 reyting ballar eng ko‘p yig‘indisining 96 foizidan 100 foizigacha — 20 foiz.
 18. Eng ko‘p olinishi mumkin bo‘lgan yakuniy ballarning 55 foizidan 85 foizigachani to‘plagan vrachlar va o‘rta tibbiyot xodimlari o‘z lavozim maoshini qo‘shimcha moddiy rag‘batlantirishsiz belgilangan tartibda oladilar.
 19. Eng ko‘p olinishi mumkin bo‘lgan yakuniy ballarning 55 foizidan kamni to‘plagan vrachlar va o‘rta tibbiyot xodimlariga qonunchilikka muvofiq intizomiy jazo choralari qo‘llaniladi.
 20. Faoliyatni reyting baholash yakunlari bo‘yicha eng yuqori ballarni to‘plagan vrachlar va o‘rta tibbiyot xodimlari bir yilda 2 ta maoshdan ortiq bo‘lmagan miqdorda bir yo‘la mukofotlash tarzida moddiy rag‘batlantiriladilar.
 21. Maxsus monitoring guruhi faoliyati ustidan nazorat qilish O‘zbekiston Respublikasi Sog‘liqni saqlash vazirligi tomonidan tasdiqlanadigan tekshirishlar rejasiga muvofiq O‘zbekiston Respublikasi Sog‘liqni saqlash vazirligi Nazorat inspeksiyasining tegishli mintaqa bo‘linmasi tomonidan amalga oshiriladi.
 22. Ushbu Nizom talablari buzilishida aybdor bo‘lgan shaxslar qonunchilikda belgilangan tartibda javob beradilar.